**Vendim nr. 23 datë 14.02.2017**

Mbledhja e Gjyqtarëve të Gjykatës Kushtetuese të Republikës së Shqipërisë, i përbërë nga:

Bashkim Dedja, Kryetar i Gjykatës Kushtetuese

Vladimir Kristo, Anëtar i “ “

Vitore Tusha, Anëtare e “ “

Fatmir Hoxha, Anëtar i “ “

Besnik Imeraj, Anëtar i “ “

Fatos Lulo, Anëtar i “ “

Gani Dizdari, Anëtar i “ “

në datën 14.02.2017 mori në shqyrtim paraprak kërkesën me nr.23 Akti, që i përket:

**KËRKUES: SHAQIR HASANAJ**

**OBJEKTI: Shfuqizimi si të papajtueshëm me Kushtetutën e Republikës së Shqipërisë të nenit 3 pika 17 e ligjit nr.84/2016 “Për rivlerësimin kalimtar të gjyqtarëve dhe prokurorëve në Republikën e Shqipërisë”.**

**Interpretimin e dispozitave të nenit 86 pika 3 “ Zbatimi i ligjit të ri” të ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”.**

**BAZA LIGJORE:** Nenet 42, 131/f, 134/1/g të Kushtetutës së Republikës së Shqipërisë; neni 70 dhe 71 i ligjit nr.8577/2000 “Për organizimin dhe funksionimin e Gjykatës Kushtetuese të Republikës së Shqipërisë”.

Kolegji i Gjykatës Kushtetuese (Kolegji), pasi shqyrtoi kërkesën, dokumentet shoqëruese dhe diskutoi çështjen në tërësi,

**V Ë R E N:**

**I**

1. Kërkuesi ushtron detyrën e këshilltarit ligjor pranë Presidentit të Republikës.
2. Ai kundërshton ligjin për rivlerësimin kalimtar të gjyqtarëve dhe prokurorëve pasi sipas tij përjashtohen nga konkurrimi juristët që punojnë në kabinetet e disa funksionarëve të shtetit. Konkretisht neni 3, pika 17 e ligjit objekt kërkese parashikon: “Shprehja “nuk ka ushtruar funksione politike në administratën publike” do të thotë që nuk ka qenë deputet, Kryeministër, Zëvendëskryeministër, ministër, zëvendësministër ose nëpunës pjesë e kabinetit të Presidentit të Republikës, Kryetarit të Kuvendit, Kryeministrit, Zëvendëskryeministrit, ose ministrit që kryen detyrën e drejtorit të kabinetit, këshilltarit, ndihmësit, zëdhënësit ose sekretarit personal të titullarit të kabinetit.”.

**II**

3. ***Kërkuesi*** i është drejtuar me kërkesë Gjykatës Kushtetuese (*Gjykata*) sipas objektit të saj, duke paraqitur si argument faktin se ai përjashtohet në mënyrë të padrejtë nga konkurrimi për anëtar të organeve të rivlerësimit, pasi sipas tij pozicioni i punës që ai ka nuk është politik dhe nuk duhet të trajtohet si i tillë nga ky ligj. Si pasojë atij i cenohet e drejta e tij për të marrë pjesë në funksione publike për shkak të kategorizimit të funksionit që ai ushtron si politik.

**III**

**Vlerësimi i Mbledhjes së Gjyqtarëve**

1. *Për legjitimimin e kërkuesit*

4. Kërkuesi nuk legjitimohet *ratione personae*, pasi, megjithëse parashikohet si subjekt nga neni 134/1/i i Kushtetutës, bazuar në nenin 86/3 të ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, kërkesat që kanë për objekt një ankimi individual, midis të tjerave edhe sipas nenit 71 të këtij ligji, hyjnë në fuqi në datën 1 mars 2017. Megjithëse kërkuesi nuk e ka formuluar saktë bazën ligjore se ku e mbështet kërkesën, objekti i kërkimit të referon tek neni 71 i ligji organik, i cili hyn në fuqi në një moment të mëvonshëm, fakt i cili është i shprehur në dispozitat kalimtare të ligjit organik të Gjykatës Kushtetuese.

5. Gjithashtu, Mbledhja e Gjyqtarëve vlerëson se kërkuesi ka kërkuar deklarimin antikushtetues të ligjit objekt kërkese në rrugën e një kontrolli abstrakt për të cilin ai nuk legjitimohet. Kërkuesi është individ dhe parashikohet si subjekt që vë në lëvizje Gjykatën Kushtetuese nga neni 134/1/i i Kushtetutës. Kushtet që duhet të plotësojë ky subjekt për t’iu drejtuar Gjykatës Kushtetuese, përveç justifikimit të interesit të tij të drejtpërdrejt sipas nenit 134/2 të Kushtetutës, janë edhe shterimi i të gjitha mjeteve juridike efektive për mbrojtjen e të drejtave që kërkuesi pretendon se i janë cenuar nga akti që kundërshton. Pra, individi nuk mund të vërë në lëvizje Gjykatën Kushtetuese pa filluar zbatimi konkret i një akti normativ, mbi bazë të cilit duhet të ketë dalë një akt individual që cenon të drejtat dhe liritë themelore të kërkuesit. Në këto kushte, individi duhet të shterojë mjetet juridike të tjera që ofron sistemi juridik para se t’i drejtohet kësaj Gjykate.

6. Për këtë arsye, Mbledhja e Gjyqtarëve arrin në përfundimin se, bazuar në kërkesat e nenit 86/3 e ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë, të ndryshuar, kërkuesit i mungon legjitimiteti aktiv dhe nuk ka shteruar mjetet juridike efektive në dispozicion.

**PËR KËTO ARSYE,**

Mbledhja e Gjyqtarëve e Gjykatës Kushtetuese të Republikës së Shqipërisë, në bazë të nenit 31, 31/a dhe 86/3 të ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar,

**V E N D O S I:**

Moskalimin e çështjes për shqyrtim në seancë plenare.